মাঝরাতে থরথরিয়ে কাঁপল তুরস্ক!

ওয়েব ডেস্ক: ফের কেঁপে উঠল তুরস্কের (Turkiye) মাটি। সোমবার (২৭ অক্টোবর) স্থানীয় সময় রাত ১০টা ৪৮ মিনিটে প্রবল ভূমিকম্পে থরথরিয়ে কেঁপে ওঠে গোটা দেশ। রিখটার স্কেলে ভূমিকম্পের তীব্রতা ছিল ৬.১। বিপর্যয় ও জরুরি ব্যবস্থাপনা সংস্থা (AFAD) জানিয়েছে, ভূমিকম্পের কেন্দ্র ছিল বাল্যকেসির প্রদেশের সিন্দির্গি শহর। রাজধানী ইস্তানবুল-সহ বুরসা, মানিসা ও ইজমির প্রদেশেও কম্পন অনুভূত হয় (Magnitude 6.1 earthquake hits western Turkiye)।

তুরস্কের স্বরাষ্ট্রমন্ত্রী আলি ইয়েরলিকায়া জানিয়েছেন, সিন্দির্গি এলাকায় অন্তত তিনটি বাড়ি ও একটি দোকান ভেঙে পড়েছে। জেলা প্রশাসক ডোগুকান কোয়ুঞ্চু জানিয়েছেন, “এখনও পর্যন্ত কোনও প্রাণহানির খবর পাওয়া যায়নি, তবে উদ্ধারকাজ চলছে এবং সতর্কতা জারি করা হয়েছে।” রাতের এই ভূমিকম্পে আতঙ্কে ঘর ছেড়ে রাস্তায় বেরিয়ে আসেন স্থানীয় বাসিন্দারা। কিছু এলাকায় বিদ্যুৎ সংযোগ সাময়িকভাবে বিচ্ছিন্ন হয়ে যায়।

আরও পড়ুন: ব্রিটেনে বর্ণবিদ্বেষ! ‘ভারতীয়’ বলেই তরুণীকে ধর্ষণ শ্বেতাঙ্গের

২০২৩ সালের ৬ ফেব্রুয়ারির ভয়ঙ্কর ভূমিকম্পে তুরস্ক ও সিরিয়া মিলে ৫৫,০০০-এর বেশি মানুষ প্রাণ হারিয়েছিলেন। তুরস্কেই মৃত্যু হয়েছিল ১৭,০০০ জনেরও বেশি। প্রথম ভূমিকম্পের তীব্রতা ছিল ৭.৮, পরবর্তী দুটি ছিল ৭.৫ ও ৬.৪। আহত হয়েছিলেন প্রায় ৭৫,০০০ মানুষ। সেই ভয়াবহ স্মৃতি এখনও ভোলেনি তুরস্কবাসী। তাই সোমবার রাতের কম্পনে ফের জেগে উঠেছে পুরনো আতঙ্ক।

একই দিনে ভারতের উত্তরাখণ্ডের চামোলি জেলায়ও ভূমিকম্পের হালকা কম্পন অনুভূত হয়েছে। স্থানীয় প্রশাসনের সূত্রে খবর, সোমবার সন্ধ্যা ৬টা ৪৫ মিনিট নাগাদ ভূমিকম্প হয়। রিখটার স্কেলে তীব্রতা ছিল ৩.৪, কেন্দ্র ভূপৃষ্ঠ থেকে পাঁচ কিলোমিটার গভীরে। কোনও ক্ষয়ক্ষতির খবর মেলেনি বলে জানিয়েছে ন্যাশনাল সেন্টার ফর সিসমোলজি (NCS)।

বিশেষজ্ঞদের মতে, তুরস্ক ভূমিকম্পপ্রবণ অঞ্চলে অবস্থিত হওয়ায় পরবর্তী কয়েকদিন আফটারশক বা পরবর্তী কম্পনের আশঙ্কা রয়েছে। প্রশাসনের পক্ষ থেকে স্থানীয়দের সতর্ক থাকার নির্দেশ দেওয়া হয়েছে।